Λαμβάνοντας υπόψη την εξυπηρέτηση της διαφανούς διαδικασίας και παράλληλα την προστασία των δεδομένων προσωπικού χαρακτήρα των υποκειμένων τα οποία εμπλέκονται στην εν λόγω διαδικασία γνωμοδοτούμε τα ακόλουθα:
Ο Γενικός Κανονισμός Προστασίας Δεδομένων Προσωπικού Χαρακτήρα (GDPR) της ΕΕ (ΕΕ 2016/679), ο οποίος έχει άμεση εφαρμογή στην Ελλάδα ήδη από τις 25.5.2018, αλλά και ο νόμος 4624/2019, έχουν εφαρμογή στα δεδομένα, βάσει των οποίων μπορεί να ταυτοποιηθεί ένα φυσικό πρόσωπο.
Προστατευόμενα δεδομένα προσωπικού χαρακτήρα κατά την έννοια του Κανονισμού είναι κάθε πληροφορία που αναφέρεται σε φυσικό πρόσωπο του οποίου η ταυτότητα μπορεί να εξακριβωθεί άμεσα ή έμμεσα όπως: στοιχεία αναγνώρισης (ονοματεπώνυμο, ηλικία, κατοικία, επάγγελμα, οικογενειακή κατάσταση κλπ.), ενώ ευαίσθητα προσωπικά δεδομένα, είναι τα δεδομένα που αφορούν στη φυλετική ή εθνική προέλευση, στα πολιτικά φρονήματα, στις θρησκευτικές ή φιλοσοφικές πεποιθήσεις, στη συμμετοχή σε συνδικαλιστική οργάνωση, στην υγεία, στην κοινωνική πρόνοια και στην ερωτική ζωή, στα σχετικά με ποινικές διώξεις ή καταδίκες, καθώς και στη συμμετοχή σε συναφείς με τα ανωτέρω ενώσεις προσώπων.
Επομένως, δεδομένα σχετικά με τη λήψη από ιδιώτη, χρηματικών βοηθημάτων του δήμου ή παροχών σε είδος, βάσει κοινωνικού προγράμματος του δήμου, συνιστούν, κατά τα ανωτέρω, δεδομένα προσωπικού χαρακτήρα επί των οποίων έχει εφαρμογή ο GDPR, τόσο ως προς τη συλλογή και επεξεργασία τους από τον υπεύθυνο επεξεργασίας, όσο και ως προς τη διαβίβασή τους.
Από την επισυναπτόμενη αίτηση προκύπτει ότι τρίτος αναζητά τέτοιου είδους δεδομένα της εν διαστάσει συζύγου του, προκειμένου, όπως αναφέρεται στην εν λόγω αίτηση, να χρησιμοποιηθούν για δικαστική χρήση.
Στη συγκεκριμένη περίπτωση, ωστόσο, για να είναι σύννομη η χορήγηση των εν λόγω στοιχείων  από τον Δήμο στον αιτούντα (αν και εφόσον βεβαίως υπάρχουν τα σχετικά στοιχεία), δέον όπως  προηγηθεί εισαγγελική παραγγελία, που θα κρίνει το τυχόν έννομο συμφέρον του αιτούντος για τη χορήγηση των εν λόγω στοιχείων.
Άλλως, και σε περίπτωση που αποφασισθεί η χορήγηση των σχετικών στοιχείων, θα πρέπει το υποκείμενο των δεδομένων, δηλαδή, εν προκειμένω, η εν διαστάσει σύζυγος του αιτούντος, να ενημερωθεί και να συγκατατεθεί στη διαβίβαση τους αυτή.